มอบหนังสืออนุญาตให้เข้าทำประโยชน์ในเขตปฏิรูปที่ดิน แก่เกษตรกรจังหวัดอุดรธานี 1,760 แปลง เนื้อที่ประมาณ 12,500 ไร่
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่พบปะเกษตรกร และมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก.4-01) ให้แก่เกษตรกร 10 อำเภอ จำนวน 200 ราย 200 แปลง เนื้อที่ประมาณ 1,700 ไร่ เพื่อให้เกษตรกรในเขตปฏิรูปที่ดินได้รับสิทธิ์ทำประโยชน์ในที่ดินได้โดยชอบด้วยกฎหมาย สามารถเข้าถึงแหล่งทุนและสิทธิจะได้รับความช่วยเหลือด้านต่างๆ จากหน่วยงานภาครัฐ รัฐมนตรีว่าการกระทรวงเกษตรและสหกรณ์ กล่าวว่า การทำเกษตรกรรม ปัจจัยที่สำคัญที่สุดคือที่ดิน แม้ว่าประเทศไทยได้ขึ้นชื่อว่าเป็นประเทศเกษตรกรรมมีประชากรส่วนใหญ่เป็นเกษตรกร แต่ยังมีประชาชนอีกจำนวนมากที่เข้าไม่ถึงที่ดินและต้องการที่ดินทำกิน กระทรวงเกษตรและสหกรณ์ โดยสำนักงานการปฏิรูปที่ดินเพื่อเกษตรกรรม (ส.ป.ก.) จึงได้จัดหาที่ดินและนำที่ดินนั้นมาพัฒนาศักยภาพของพื้นที่ให้พร้อมและเหมาะสมต่อการทำเกษตรกรรม ทั้งด้านแหล่งน้ำ สาธารณูปโภคและโครงสร้างพื้นฐานอื่นที่จำเป็นต่อการครองชีพ โดยยึดหลักการทำงานเชิงเครือข่าย การบรูณาการแผนงานและงบประมาณเชิงรุกทั้งหน่วยงานภายในและภายนอกกระทรวงเกษตรและสหกรณ์ เพื่อนำที่ดินมาจัดสรรให้กับประชาชนผู้ยากจนและไม่มีที่ดินทำกิน ได้เข้าไปใช้ประโยชน์ ประกอบกับการส่งเสริมและพัฒนาอาชีพเกษตรกรรมที่มุ่งสู่การทำเกษตรกรรมยั่งยืนตามแนวทางศาสตร์พระราชาที่มีการประยุกต์ใช้เทคโนโลยีภูมิสารสนเทศและนวัตกรรมการเกษตรเพื่อเพิ่มประสิทธิภาพผลผลิตเกษตร เน้นสินค้าเกษตรที่มีความปลอดภัยตลอดโซ่อุปทาน ตลอดจนการพัฒนาระบบตลาดให้สอดรับกับสถานการณ์การเปลี่ยนแปลงและการพัฒนาเทคโนโลยีและนวัตกรรม และความต้องการของผู้บริโภคทั้งภายในและภายนอกประเทศ โดยมีเป้าหมายให้เกษตรกรมีคุณภาพชีวิตที่ดีหลุดพ้นจากความยากจนอย่างถาวรจังหวัดอุดรธานี ได้มีพระราชกฤษฎีกากำหนดให้เป็นเขตปฏิรูปที่ดินเนื้อที่ทั้งหมดประมาณกว่า 2 ไร่ เป็นพื้นที่ดำเนินการปฏิรูปที่ดินเนื้อที่ประมาณ 1,793,331 ไร่ ครอบคลุมพื้นที่ทั่วทั้งจังหวัด จำนวน 19 อำเภอ รวม 36 โครงการ ซึ่งในปีงบประมาณ 2565 มีแผนงานจัดที่ดินให้แก่เกษตรกรจำนวน 1,760 ราย 1,760 แปลง เนื้อที่ประมาณ 12,500 ไร่